Jokilaaksojen poliisi tutkii Ylivieskassa tapahtunutta pahoinpitelyä törkeänä pahoinpitelynä. Tutkinnassa epäillään ylivieskalaisen nuoren miehen pahoinpidelleen toista ylivieskalaista samanikäistä nuorta miestä.

Netissä on levinnyt ainakin kaksi videota pahoinpitelystä, joka sattui 1. marraskuuta. Ylivieskan poliisilla on hallussaan kyseiset videot.



Poliisi pyytää, että videoiden levittämistä netissä vältettäisiin ja poistettaisiin nettiin ladatut videot. Jos jollakin on vielä asiasta videoita, poliisi toivoo heidän toimittavan aineiston suoraan Ylivieskan poliisille tutkinnalliseen käyttöön.

Poliisi huomauttaa, ettei uhkailujen kirjoittaminen nettiin auta asiaa. Pahimmassa tapauksessa ulkopuolisten henkilöiden provosointi saattaa aiheuttaa uusia rikoksia ja rikosoikeudellisia seuraamuksia, poliisi kommentoi.

Pahoinpitelytutkinta on sosiaaliviranomaisten ja koulun tiedossa. Asia menee poliisin osalta syyttäjälle syyteharkintaan ja aikanaan oikeuteen.